奉酬韋祭酒嗣立偶遊龍門北溪忽懷驪山別業呈諸留守之作
作者：張說
朝代：唐

paragraphs: 石澗泉虛落，松崖路曲迴。
聞君北溪下，想像南山隈。
近念鼎湖別，遙思雲嶂陪。
不同奇覯往，空覩斯文來。
歲後寒初變，春前芳未開。
黃蕤嫋岸柳，紫蕚折村梅。
盡室茲遊玩，盈門幾樂哉。
嗟留洛陽陌，夢詣建章臺。
野失巢由性，朝非元凱才。
布懷欽遠迹，幽意日塵埃。